酬富仲容朝散見贈因以送之
作者：郭祥正
朝代：宋

paragraphs: 牧之吟齊天，太白詠秋浦。
至今三百年，光焰不埋土。
我朝文愈盛，往往出前古。
仲容生相門，璨然鳳凰羽。
作鎮薄書閒，盈編金玉吐。
牧之何足論，白也真爾汝。
一朝解符歸，暫泊采江滸。
肩輿過蓬蓽，高談辰及午。
洗我塵坌聽，不覺歡欲舞。
又如熟黄粱，連餐釋饑苦。
昔聞鄭國公，片言戢狂虜。
廟食配神宗，昭昭仲山甫。
今逢族弟賢，家法中規矩。
郎省寧淹回，往自結明主。
不惟唐蕭家，繼踵登相府。
請驅千里雲，時作三日雨。